पूर्वांलच का उक्त इलाका बीते कई सालों से जानलेवा इंसेफलाइटिस और बाढ़ की विभीषिका के कारण राष्ट्रीय स्तर पर चर्चित रहा है। भूख व कुपोषण से हुई मौतों ने इस इलाके का नाम काफी बदनाम किया। बात उद्योग-धंधों की करी जाए तो कभी पूरे उत्तर भारत में चीनी का कटोरा कहा जानेवाला यह इलाका चीनी मिलों की बंदी, गन्ना किसानों की बदहाली और बुनकरों की आर्थिक दुर्दशा से लिए भी जाना जाता है। विकास के मामले में यूपी के सबसे पिछड़े क्षेत्रों में शामिल यह इलाका इस चुनाव में भी इस उम्मीद के साथ मैदान में है कि जाति धर्म को परे कर राजनीतिक दल इस बार विकास को प्रमुख मुद्दा बनाएंगे और चुनाव बाद इस दर्द की दवा भी करेंगे।